Sylan
Sylan er et højfjeldsmassiv på den svensk-norske grænse mellem Trøndelag og Jämtland. Massivets højeste top er Storsylen på norsk side, med sine 1762 meter over havet. Lige øst for toppen ligger det højeste punkt på den svensk-norske grænse.
Geologisk hører området til de metamorfe bjergarter inden Den kaledoniske bjergkædefoldning. De centrale dele består af grønsten.
Området er velegnet til vandreture med flere overnatingshytter og fjeldstationer på både den svenske og den norske side. Det er meget populært om sommeren såvel som om vinteren.
En tragedie udspandt sig ved Essandsjøen i Sylan under Den Store Nordiske Krig i januar 1719. Ved en tibagetrækning fra Trondheim valgte den svenske general Carl Gustaf Armfelt at tage den korteste vej over fjeldet. Hans styrke på over 5000 mand blev overrasket af en snestorm, og over halvdelen af mændene frøs ihjel. Mange af de overlevende blev krøblinge for resten af livet. Tragedien kendes som karolinernes dødsmarch.